Michael Jordan: - Jeg var imot alle hvite
I en ny biografi om Jordan, «Michael Jordan: The Life», forteller basketball-legenden om oppveksten. I Roland Lazenbys bok kommer han med tøffe innrømmelser, skriver Sports Illustrated ifølge The Sydney Morning Herald. Han ble utvist fra skolen i 1977 etter en hendelse med en jente som oppførte seg rasistisk mot ham. - Jeg tømte brus på henne. Jeg var en rebell. Jeg så på meg selv som en rasist på den tiden. I utgangspunktet, jeg var imot alle hvite mennesker, sier Jordan i boken. Rasistisk eier utestengt på livstid Rasisme innen basketball har fått søkelyset på seg etter at Los Angeles Clippers-eier Donald Sterling, som i tillegg til saftige bøter, ble utestengt fra NBA på livstid på grunn av rasisme. Avgjørelsen om utestengelse ble fattet etter at en gransking av lydopptaket fastslo at det faktisk var Sterling som, i en krangel med en kvinne, kom med rasistiske uttalelser. Han uttrykte misnøye med at hun hadde publisert et Instagram-bilde av seg selv sammen med NBA-legenden Magic Johnson og ba henne om ikke å «kringkaste» at hun omgås svarte. Jordan syns hendelsen med Sterling er motbydelig. Han tar avstand fra rasisme i dag. Jordan rasende - Jeg er rasende. Det finnes ingen plass i NBA, eller noe annet sted, for den type rasisme og hat som herr Sterling ga uttrykk for. Jeg er forferdet over at denne uvitenhet fortsatt finnes i landet vårt og på de øverste nivåer av sporten vår, sier Jordan i følge Sydney Morning Herald. Jordan spilte for Chicago Bulls fra 1984 til 1993, da tok han en pause etter at hans far ble drept. Han var tilbake for klubben i 1995. Han blir av mange regnet som den beste basketballspilleren gjennom tidene. 50-åringen tok OL-gull med USA I 1984 og 1992. Han fikk sin plass i basketballens «Hall of Fame» i 2009. På sine glansdager tjente han over 180 millioner kroner i året.
Basketball-legenden Michael Jordan (50) innrømmer at han var rasist under oppveksten i Nord-Carolina i USA.